钦定古今图书集成/明伦汇编/氏族典/第242卷 > 张崇贵
## 钦定古今图书集成/明伦汇编/氏族典/第242卷 > 张崇贵

按《宋史张崇贵传》：“崇贵，真定人。太祖时为内中高品，
稍迁殿头。太平兴国中，以善射选为御带。端拱初，补
内供奉官。淳化四年，命管勾鄜延屯兵，守绥州。至道
元年，进崇仪副使、内侍右班副都知。二年，命为灵环、
庆州、清远军路监军，又为排阵都监。真宗立，拜洛苑
使、右班都知，管勾并州军马，还加六宅使。咸平元年”，
又命管勾鄜延屯兵，泊延安，改驻泊都监，又为钤辖。
四年，诏归，俄领奖州刺史，复莅鄜延，仍制置沿边青
白盐事。景德元年，赵保吉死，其子德明尚幼，崇贵移
书谕朝廷恩信，德明请俟释服禀命，诏书慰抚。三年
九月，以德明《誓表》来上，崇贵因请入朝，许之。以功拜
皇城使、内侍左右班都知，领博州团练使。四年，车驾
上陵，次琼林苑，崇贵对于苑中，即命为行宫使。是秋，
复还延安。大中祥符元年，加昭宣使。崇贵久在边，善
识羌戎情伪，西人畏服。二年，告归葬父母，许之，命为
都钤辖、提举榷场。四年八月，卒。子承素，东染院副使。